**Informatīvais ziņojums**

**„Par lidostas “Rīga” robežšķērsošanas vietas infrastruktūras attīstību sistemātisku robežpārbaužu nodrošināšanai”**

**Informatīvā ziņojuma sagatavošanas pamatojums**

2017.gada 7.aprīlī stājās spēkā Eiropas Parlamenta un Padomes Regula (ES) 2017/458 (2017.gada 15.marts), ar ko groza Regulu (ES) 2016/399 attiecībā uz pārbaužu pastiprināšanu attiecīgajās datubāzēs pie ārējām robežām (turpmāk – Regula Nr.2017/458), ieviešot sistemātiskas pārbaudes datu bāzēs ieceļošanas un izceļošanas brīdī personām, kuras bauda tiesības brīvi pārvietoties saskaņā ar Eiropas Savienības tiesību aktiem, proti, Eiropas Savienības dalībvalstu, Eiropas Ekonomiskās zonas valstu un Šveices Konfederācijas (turpmāk – ES/EEZ/CH) pilsoņiem.

Atbilstoši Regulas Nr.2017/458 prasībām ES/EEZ/CH pilsoņu sistemātiska pārbaude sevī ietver:

1. personas identitātes un valstspiederības pārbaudi un robežas šķērsošanai paredzētā ceļošanas dokumenta autentiskuma un derīguma pārbaudi, tostarp pārbaudot informāciju attiecīgās datubāzēs, jo īpaši pārbaudi Šengenas informācijas sistēmā, Interpola Zagto un pazaudēto ceļošanas dokumentu datubāzē un valstu nacionālajās datubāzēs, kurās ir informācija par nozagtiem, nelikumīgi piesavinātiem, pazaudētiem un anulētiem ceļošanas dokumentiem;
2. pārliecināšanos par to, ka ES/EEZ/CH pilsonis netiek uzskatīts par tādu personu, kas rada draudus kādas dalībvalsts sabiedriskajai kārtībai, iekšējai drošībai, sabiedrības veselībai vai starptautiskajām attiecībām, tostarp pārbaudot informāciju Šengenas informācijas sistēmā un citās attiecīgās Eiropas Savienības datubāzēs;
3. pasu un ceļošanas dokumentu pārbaudi, kuros ir informācijas nesējs, kā minēts **Padomes Regulas (EK) Nr. 2252/2004 (2004. gada 13. decembris) par drošības elementu un biometrijas standartiem dalībvalstu izdotās pasēs un ceļošanas dokumentos** 1. panta 2. punktā, un mikroshēmas datu autentiskuma pārbaudi.

Ja sistemātiskas pārbaudes nesamērīgi ietekmē satiksmes plūsmu, Regulas Nr.2017/458 1.panta 2.a punkts pieļauj, ka dalībvalsts var lemt veikt minētās pārbaudes mērķtiecīgi (tas nozīmē, nosakot pārbaudes mērķa grupas, balstoties uz riska analīzi) konkrētās robežšķērsošanas vietās, ievērojot tādu risku novērtējumu, kas saistīti ar kādas dalībvalsts sabiedrisko kārtību, iekšējo drošību, sabiedrības veselību vai starptautiskajām attiecībām.

Attiecībā uz gaisa robežām mērķtiecīgo pārbaužu veikšana (t.i. tikai atsevišķu mērķa grupu personu pārbaudes datubāzēs) ir ierobežota laika ziņā (Regulas Nr.2017/458 1.panta 2.d punkts) un šādas pārbaudes var tikt piemērotas, ilgākais, sešus mēnešus no 2017.gada 7.aprīļa, tas ir līdz 2017.gada 7.oktobrim. Izņēmuma gadījumos, ja konkrētā lidostā ir ar infrastruktūru saistītas grūtības, kuru dēļ ir vajadzīgs ilgāks laiks pielāgojumiem, lai veiktu sistemātiskas pārbaudes, sešu mēnešu periodu, kad tiek veiktas mērķtiecīgas pārbaudes, var pagarināt, ilgākais, par 18 mēnešiem – līdz 2019.gada 7.aprīlim.

Minētajā nolūkā dalībvalsts vēlākais trīs mēnešus pirms minētā pārejas laika beigām (t.i. līdz 2017.gada 7.jūlijam) paziņo Eiropas Komisijai, [Eiropas Robežu un krasta apsardzes aģentūrai](https://europa.eu/european-union/about-eu/agencies/frontex_lv) (turpmāk – Aģentūra) un citām dalībvalstīm par konkrētām ar infrastruktūru saistītām grūtībām attiecīgajā lidostā, to novēršanai paredzētajiem pasākumiem un to īstenošanai nepieciešamo laikposmu.

Ņemot vērā Starptautiskās lidostas “Rīga” (turpmāk – lidosta “Rīga”) konstatēto infrastruktūras nepietiekamību un iepriekš minēto maksimālo pagarinājuma termiņu mērķtiecīgu pārbaužu piemērošanai, 2017.gada 6.jūlijā Iekšlietu ministrija (Valsts robežsardze) ar Latvijas Republikas pastāvīgās pārstāvniecības Eiropas Savienībā starpniecību izplatīja paziņojumu Eiropas Komisijai, dalībvalstīm un Aģentūrai par nepieciešamo mērķtiecīgu pārbaužu realizācijas termiņa pagarināšanu vēl par 18 mēnešiem, proti, līdz 2019.gada 7.aprīlim. Paziņojumā tika sniegta informācija par esošo pasažieru plūsmu pieaugumu lidostā “Rīga”, gaidīšanas laikiem pirms robežpārbaudes, nepieciešamajiem un plānotajiem infrastruktūras attīstības pasākumiem, lai nodrošinātu pilnvērtīgu sistemātisku pārbaužu ieviešanu lidostā “Rīga”.

Informatīvais ziņojums „Par lidostas “Rīga” robežšķērsošanas vietas infrastruktūras attīstību sistemātisku robežpārbaužu nodrošināšanai” (turpmāk – Informatīvais ziņojums) sagatavots, ievērojot Regulas Nr.2017/458 piemērošanā konstatētās problēmas, kas negatīvi ietekmē ārējo robežu šķērsojošo personu plūsmas caurlaidību lidostas “Rīga” robežšķērsošanas vietā.

**1. Situācijas apraksts:**

* 1. **Robežšķērsošanas vietas izvietojums**

Saskaņā ar Latvijas Republikas valsts robežas likumu un Ministru kabineta 2010.gada 27.jūlija noteikumu Nr.704 “Noteikumi par robežšķērsošanas vietām un tajās veicamajām pārbaudēm” 5.3.apakšpunktu ir izveidota lidostas “Rīga” robežšķērsošanas vieta, kurā tiek veikta robežpārbaude.

* 1. **Latvijas Republikas valsts robežas drošības situācija**

Latvijas Republika 2007.gada 21.decembrī (uz gaisa robežām – 2008.gada 31.martā) pievienojās 1985.gada 14.jūnija Nolīgumam starp Beniluksa Ekonomikas savienības valstu valdībām, Vācijas Federatīvās Republikas valdību un Francijas Republikas valdību par pakāpenisku kontroles atcelšanu pie kopīgām robežām (turpmāk – Šengenas līgums). Saskaņā ar Šengenas līgumu Latvijas Republika ir uzņēmusies atbildību – nodrošināt stabilu un uzticamu robežkontroles un imigrācijas kontroles sistēmu atbilstoši Šengenas līguma dalībvalstu savstarpējas uzticēšanās un savstarpējas atbildības principam. Ikdienā, kontrolējot ārējās robežas, Latvijas Republikai ir jārūpējas ne tikai par savu iekšējo drošību, bet arī par pārējo Šengenas līguma dalībvalstu iekšējo drošību, jo robežkontrole uz iekšējām robežām ir atcelta visā Šengenas telpā. Robežkontrole jāveic saskaņā ar Šengenas *acquis* prasībām un ieviešot pēc iespējas efektīvāku praksi robežpārbaudes jomā. Ar Ministru kabineta 2013.gada 18.decembra rīkojumu Nr.667 „Par Latvijas Republikas valsts robežas integrētas pārvaldības koncepciju 2013.–2018.gadam”atbalstītā Latvijas Republikas valsts robežas integrētas pārvaldības koncepcijā 2013.-2018.gadam (turpmāk – IBM koncepcija) identificēti šādi iespējamie draudi uz Latvijas Republikas valsts robežas:

1. Terorisma draudi;
2. Nelegālā imigrācija;
3. Pārrobežu organizētā noziedzība;
4. Narkotiku kontrabanda;
5. Cilvēku tirdzniecība;
6. Preču kontrabanda;
7. Korupcija;
8. Ekonomikas apdraudējumi ārējo robežu aspektā;
9. Radiācijas drošības apdraudējumi;
10. Sabiedrības veselības apdraudējumi.

Veicot draudu izvērtējumu attiecībā uz lidotas “Rīga” robežšķērsošanas vietu secināms, ka IBM koncepcijā ietvertie iespējamie draudi ir aktuāli arī minētajā robežšķērsošanas vietā.

Minēto pamato lidostas “Rīga” robežšķērsošanas vietā konstatētie pārkāpumi (1.tabula), kas norāda, ka konstatēto viltoto dokumentu izmantošana ir aktuāla. Meklēšanā esošo konstatēto personu skaits saglabājas ļoti augstā līmenī, 2017.gadā par 212% pārsniedzot 2016.gadā kopumā konstatētās meklēšanā esošās personas. Ieceļošanas atteikumu Latvijas Republikā skaits būtiski pieaug no 2016.gada un pieauguma tendence novērojama arī 2017.gadā. Savukārt, robežšķērsošanas vietas režīma pārkāpēju skaits 2017.gadā kopumā divas reizes pārsniedz iepriekšējos gados konstatētajam.

1.tabula

*Lidostas “Rīga” robežšķērsošanas vietā konstatētie pārkāpumi*

|  |  |  |  |  |
| --- | --- | --- | --- | --- |
|  | **2014.gads** | **2015.gads** | **2016.gads** | **2017.gads**  |
| Viltotie dokumenti | 54 | 38 | 32 | 28 |
| Meklēšanā esošās personas | 88 | 135 | 108 | 337 |
| Atteikumi ieceļot Latvijas Republikā | 173 | 158 | 269 | 253 |
| Robežšķērsošanas vietas režīma pārkāpēji | 57 | 65 | 61 | 109 |

*Avots: Valsts robežsardzes statistiskie dati.*

Ievērojot minēto statistisko analīzi, secināms, ka joprojām mēģinājumi, izmantojot viltotus dokumentus vai citādā veidā, nelikumīgi ieceļot Latvijas Republikā, t.sk. turpmākai ceļošanai uz citām Eiropas Savienības dalībvalstīm, ir vērtējami kā aktuāla nelegālās imigrācijas tendence, kura faktiski var veicināt cita veida valsts drošības apdraudējumu.

Nodrošinot sistemātiskas pārbaudes visām ārējo robežu šķērsojošajām personām, būtiski pieaug meklēšanā esošo personu atklāšanas gadījumi, kas norāda uz pārbaužu efektivitāti un iespējām savlaicīgi veikt nepieciešamos pasākumus Latvijas iekšējās drošības, sabiedriskās kārtības un sabiedrības drošības nodrošināšanai.

**1.3. Esošā ārējo robežu šķērsojošo personu plūsma, tās nākotnes prognozes lidostas “Rīga” robežšķērsošanas vietā.**

 Lidosta „Rīga” ir lielākais starptautiskās aviācijas uzņēmums Baltijā un ir šī reģiona galvenais gaisa satiksmes centrs, kas nodrošina regulāru pasažieru satiksmi, kravas un pasta pārvadāšanu ar civilās aviācijas gaisa kuģiem uz Eiropas un citām pasaules valstu pilsētām. Tā pozicionējas kā tranzīta savienojumu lidosta starp Šengenas līguma un virkni trešo valstu lidostām. Lidostas “Rīga” kopējais pasažieru apjoms 2016.gadā sasniedza 5,4 miljonus, kas par 5% pārsniedza 2015.gada kopējo pasažieru skaitu. Vidēji katru dienu tiek veikti 50 reisi uz/no ne-Šengenas līguma valstu lidostām.

 Katru gadu 30 – 35 % no kopējā lidostas “Rīga” pasažieru skaita ir pakļautas robežpārbaudei, proti, personas šķērso ārējo robežu. Jāatzīmē, ka 2017.gadā salīdzinājumā ar 2014.gadu robežpārbaudei pakļauto personu skaits ir pieaudzis par 30% (1.attēls).

1.attēls

*Kopējā ārējo robežu šķērsojošo pasažieru plūsma caur lidostas "Rīga" robežšķērsošanas vietu 2012. - 2017.gadā*

*Avots: Valsts robežsardzes statistiskie dati.*

Lai izanalizētu no 2017.gada 7.aprīļa visām ārējo robežu šķērsojošajām personām veikto sistemātisku (pilnu) pārbaužu ietekmi uz pasažieru plūsmas caurlaidību lidostas “Rīga” robežšķērsošanas vietā, tika veikta statistisko datu analīze 9 mēnešos (no aprīļa līdz decembrim) no 2014. – 2017. gadam veiktajām sistemātiskām (pilnām) pārbaudēm.

 Atbilstoši statistiskajiem datiem ir secināms, ka 2017.gada 9 mēnešos (no aprīļa līdz decembrim) salīdzinājumā ar 2016.gada identisku periodu veicamo pārbaužu skaits personām, kas ieceļo Latvijas Republikā vidēji pieaudzis par 268% (2.attēls).

 Savukārt, pārbaužu skaits attiecībā uz personām, kas izceļo no Latvijas Republikas 2017.gada 9 mēnešos (no aprīļa līdz decembrim) salīdzinājumā ar 2016.gada identisku periodu pieaudzis vidēji par 271% (3.attēls).

2.attēls

*Sistemātiskai (pilnai) pārbaudei lidostas "Rīga" robežšķērsošanas vietā pakļauto ieceļojošo personu plūsma 2014. - 2017.gada aprīļa - decembra mēnesī*

*Avots: Valsts robežsardzes statistiskie dati.*

3.attēls

*Sistemātiskai (pilnai) pārbaudei lidostas "Rīga" robežšķērsošanas vietā pakļauto izceļojošo personu plūsma 2014. - 2017.gada aprīļa - decembra mēnesī*

*Avots: Valsts robežsardzes statistiskie dati.*

 2015.gadā VAS “Starptautiskā lidosta “Rīga”” (turpmāk – lidostas “Rīga” administrācija) apkalpoto pasažieru skaits bija vairāk kā 5.1 miljoni pasažieru, bet 2016.gadā sasniedza 5.4 miljonus, kas par 4.6% vairāk nekā 2015.gadā. Atbilstoši 2015.gada 18. decembrī lidostas “Rīga” administrācijas apstiprinātajam “Biznesa plāns un Rīcības plāns 2016 -2036” 2020.gadā tika plānots apkalpot 5 580 000 pasažieru[[1]](#footnote-1). Tomēr lidostas “Rīga” apkalpoto pasažieru skaits aug straujāk nekā prognozēts 2015.gadā un jau 2017.gadā tas satādīja vairāk nekā 6 miljonus pasažieru. Ir izstrādāta jauna vidēja termiņa stratēģija, saskaņā ar kuru 2020.gadā prognozēts apkalpot vismaz 6.4 miljonus pasažieru gadā.

 Jāņem vērā, ka, pieaugot pasažieru plūsmai, pieaugs arī Latvijas Republikas ārējo robežu šķērsojošo personu skaits.

1. **Identificētās problēmas lidostas “Rīga” robežšķērsošanas vietā.**

Starptautisko lidojumu organizācija lidostā “Rīga” paredz vairākas aktīvas fāzes diennakts laikā, kad vienlaikus tiek veikta pasažieru apkalpošana līdz 10 avio reisiem, kuru pasažieri ieceļo Latvijā vai izceļo no Latvijas. Vasaras lidojumu periodā papildus pieaug neplānoto čartera reisu skaits, kā arī neprognozējamu laika apstākļu vai ārkārtas situāciju gadījumos lidosta “Rīga” tiek izmantota kā rezerves lidlauks Viļņas un Tallinas lidostām.

Lidostā “Rīga” ir izveidota sekojoša infrastruktūra ārējo robežu šķērsojošo pasažieru pārbaudēm:

1. C terminālis ne – Šengenas ielidošanas sektors (turpmāk – ielidošanas sektors) – 4 pārbaudes kabīnes ar 8 robežsargu darba vietām;
2. C terminālis ne – Šengena ielidošanas sektors (savieno E termināļa Šengenas un C termināļa ne – Šengenas ielidošanas sektorus) (turpmāk – tranzīts) – 4 pārbaudes kabīnes ar 8 robežsargu darba vietām;
3. C terminālis ne – Šengena izlidošanas sektors (turpmāk – izlidošanas sektors) – 5 pārbaudes kabīnes ar 10 robežsargu darba vietām.

 Ievērojot lidojumu plānošanu un koordināciju lidostā “Rīga” un robežpārbārbaužu nodrošināšanai paredzēto infrastruktūru, pēc Regulas Nr.2017/458 spēkā stāšanās, uzsākot visu ārējo robežu šķērsojošo personu sistemātiskas pārbaudes, konstatēts, ka atsevišķos laika periodos pirms pārbaudes kabīnēm veidojas līdz pat 100 pasažieru garas rindas. Veidojoties šādām rindām, vidējais pasažiera gaidīšanas laiks pirms robežpārbaudes ir vairāk kā 30 minūtes.

 Kopumā viena ES/EEZ/CH pilsoņa pārbaudes laiks Eiropas Savienības un nacionālajās datu bāzēs sastāda aptuveni 10 sekundes. Minimālais robežpārbaudes laiks vienai ārējo robežu šķērsojošajai personai ir 35 – 40 sekundes, kas norāda, ka vienas robežsarga darba vietas maksimālā caurlaidība vienā stundā ir līdz 90 personām. Tādējādi, maksimālā caurlaidība ne – Šengenas izlidošanas sektorā ir līdz 900 personām vienā stundā, bet ne – Šengenas ielidošanas un tranzīta sektoros līdz 720 personām vienā stundā. Minētais realizējams tikai pie nosacījuma, ja visas robežsargu darba vietas ir aizpildītas.

 Ņemot vērā, ka intensīva noslogojuma laika posmā vienlaicīgi (ieskaitot arī čartera reisus) vienas stundas ietvaros ielido 9, bet izlido 7 avio reisi ar vidējo gaisa kuģa ietilpību līdz 160 pasažieriem, tad vidējais maksimālais Latvijas Republikas ārējo robežu šķērsojošo personu skaits, kas izceļo no Latvijas ir 1120, bet ieceļo Latvijā - 1440 personas, t.sk. tranzītpasažieri.

 Vērā ņemams ir apstāklis, ka izceļojošo personu plūsma ir salīdzinoši vienmērīga, jo virzība uz attiecīgo gaisa kuģa piestātni ir organizētāka. Savukārt Latvijas Republikā ieceļojošo personu plūsma nav organizatoriska, jo no vairākiem gaisa kuģiem vienlaicīgi personas dodas uz robežpārbaudes vietu, lai pēc iespējas ātrāk ieceļotu Latvijā vai tranzītā dotos uz nākamo valsti.

 Ievērojot minēto secināms, ka lidostas “Rīga” infrastruktūra nav pietiekama, lai intensīvās noslogojuma stundās nodrošinātu Regulā Nr.2017/458 noteiktās sistemātiskas pārbaudes visām Latvijas Republikas ārējo robežu šķērsojošajām personām, neradot nesamērīgu ietekmi uz pasažieru plūsmu, kas veicina ievērojamu rindu rašanos pirms robežpārbaudes.

 Regulas Nr.2017/458 1.panta 2.d punkts noteic, ka attiecībā uz gaisa robežām mērķtiecīgu pārbaužu veikšana, pamatojot to ar attiecīgās infrastruktūras nepietiekamību, var tikt piemērotas, ilgākais, par 18 mēnešiem – līdz 2019.gada 7.aprīlim. Tādējādi, neveicot lidostas “Rīga” infrastruktūras modernizēšanu un pieaugot ārējo robežu šķērsojošo personu skaitam, pēc 2019.gada 7.aprīļa izveidosies situācija, ka vidējais pasažiera gaidīšanas laiks rindā pirms robežpārbaudes pieaugs salīdzinājumā ar pašreizējo.

2017.gada 6.jūlijā Valsts robežsardze ar Latvijas pārstāvniecības Eiropas Savienībā starpniecību izplatīja paziņojumu Eiropas Komisijai, dalībvalstīm un Frontex Aģentūrai par nepieciešamo mērķtiecīgu pārbaužu realizācijas termiņa pagarināšanu vēl par 18 mēnešiem, proti, līdz 2019.gada 7.aprīlim sakarā ar nepieciešamo infrastruktūras pilnveidošanu lidostā “Rīga”. Paziņojumā tika sniegta informācija par esošās pasažieru plūsmas pieaugumu lidostā “Rīga”, gaidīšanas laikiem pirms robežpārbaudes un plānotiem infrastruktūras attīstības pasākumiem, lai nodrošinātu pilnvērtīgu sistemātisku pārbaužu ieviešanu lidostā “Rīga”.

2017.gada 27.jūlijā Eiropas Komisija atbildot uz Latvijas paziņojumu nosūtīja Latvijas pārstāvniecībai Eiropas Savienībā vēstuli ar papildus jautājumiem sakarā ar Latvijas sniegto paziņojumu. Vienlaikus Eiropas Komisija informēja, ka saskaņot pieteikto pagarinājumu un noteikt pagarinājuma termiņu būs spējīga tikai pēc papildus sniegto atbilžu izvērtēšanas. Savā vēstulē Eiropas Komisijas uzdeva sekojošus jautājumus:

1. Vai papildus 2 kabīnes un automatizētās pārbaudes sistēma (turpmāk – ABC vārti) ar 8 ejām ļaus lidostai būt atbilstošai jaunajiem noteikumiem par sistemātiskām pārbaudēm pasažieru plūsmas pieauguma gadījumā?
2. Vai šī papildus aprīkojuma uzstādīšana jau ir uzsākta? Ja nē, kurā sagatavošanas stadijā tā ir (piem. pieprasīts saskaņojums, darbi tūlīt tiks uzsākti), un kad precīzi ir plānots pabeigt?
3. Vai ir izskatīti īslaicīgie alternatīvi pasākumi (piem. pārvietojamās (portatīvās) robežpārbaudes kabīnes)?

Eiropas Komisija informēja, ka līdzīga satura vēstules ir iesniegtas arī citām dalībvalstīm.

Saskaņā ar Valsts robežsardzes rīcībā esošu informāciju, līdzīgus paziņojumus iesniedza Somija, Norvēģija, Horvātija, Ungārija, Grieķija un Beļģija. Analizējot citu dalībvalstu sniegtos paziņojumus sakarā ar nepieciešamību pagarināt mērķtiecīgo pārbaužu izmantošanas iespēju lidostās pēc 2017.gada 7.oktobra, tika secināts, ka pieejamie dalībvalstu paziņojumi (Somija, Norvēģija, Horvātija, Ungārija, Grieķija un Beļģija) nesatur tādu informācijas atklāstu, kas būtu īpaši atšķirīgs no informācijas, ko sniedza Valsts robežsardze savā 2017.gada 6.jūlija paziņojumā. Visas minētās valstis apelē pie infrastruktūras uzlabojumu nepieciešamības sakarā ar robežpārbaužu skaita pieaugumu un pasažieru plūsmas pieaugumu.

Papildus jāatzīmē, ka Starptautiskā gaisa transporta asociācija (The International Air Association (IATA)), Aviosabiedrības Eiropai (Airlaines for Europe (A4E)), Aviosabiedrību starptautiskā pārstāvniecība Eiropā (Airlines International Represantion in Europe (AIRE)) Eiropas Reģionālo aviosabiedrību asociācija (The European Regions Airlaine Association (ERA)) un Starptautiskā Lidostu Padome (Airlines Council International Europe (ACI)) 2017.gada 24.augusta vēstulē Eiropas Savienības Ministru padomei izteica bažas saistībā ar Regulas Nr.458/2017 haotisko īstenošanu un mudina dalībvalstis veikt nepieciešamos pasākumus, lai samazinātu Eiropas Savienības iedzīvotājiem radītās neērtības un saglabātu savietojamību Eiropas Savienības centrālajās lidostās. Dalībvalstis steidzami tiek aicinātas izmantot iespējamos resursus, kā arī izmantot automatizētās robežkontroles vārtus, proti ABC vārtus.

Ievērojot minēto, Valsts robežsardze sadarbībā ar lidostas “Rīga” administrāciju ir veikusi un konsekventi turpina veikt visus pašreiz iespējamos pasākumus, lai nodrošinātu sistemātiskas pārbaudes lidostā “Rīga”, pēc iespējas neradot būtisku ietekmi uz pasažieru plūsmām un neaizkavējot pasažierus robežpārbaudes procesā. Lidostas “Rīga” robežšķērsošanas vietā veikta robežpārbaudē izmantojamo tehnisko līdzekļu pilnveidošana un datu pārraides tīklu ātrdarbības uzlabošana, tiek risināti pasažieru iepriekšējās datu pārbaudes pilnveides jautājumi, veikti pasākumi ar lidostas “Rīga” administrāciju pasažieru plūsmas organizācijas pilnveidošanas jomā, organizēts pastāvīgs pasažieru plūsmu monitorings, turpināta infrastruktūras, kas nodrošina robežpārbaudes procesu norisi, attīstība.

Papildus tam, saskaņā ar IBM koncepcijas 1.līmeņa 2. un 3. uzdevumā noteikto Valsts robežsardze sadarbībā ar lidostas “Rīga” administrāciju veic darbu ABC vārtu specifikācijas izstrādes, par pamatu ņemot arī FRONTEX Aģentūras 2012.gadā izstrādātās vadlīnijas “*Best Practice Technical Guidelines for Automated Border Control (ABC) Systems*” un jaunāko pieejamo dalībvalstu praksi.

Tika vērtēta arī iespēja ierīkot pagaidu robežpārbaudes vietas, taču secināts, ka pagaidu pārvietojamo robežpārbaudes kabīņu vai atsevišķu darba vietu pielietošana lidostas “Rīga” ne – Šengenas ielidošanas un arī izlidošanas sektoros pašreiz nav iespējama, jo esošā lidostas “Rīga” infrastruktūra fiziski neparedz iespēju izvietot pārvietojamās robežpārbaudes kabīnes, neradot traucējumus pasažieru plūsmai un lidostas “Rīga” funkcionalitātes servisu nodrošināšanai.

Visi augstāk minētie risinājumi, realizējot tos esošās infrastruktūras ietvaros, tomēr nav pilnvērtīgi nodrošinājuši to, ka robežpārbaudes process būtiski neietekmē pasažieru plūsmas un ievērojami neaizkavē pasažierus.

Ievērojot minēto, Valsts robežsardze kopā ar lidostas “Rīga” administrāciju ir uzsākusi darbu pie nepieciešamās lidostas “Rīga” infrastruktūras paplašināšanas. Proti, ir noteiktas izvietojuma vietas un uzsākta projektēšana papildus divu robežpārbaudes kabīņu ar četrām darba vietām ierīkošanai, kā arī ir noteiktas izvietojumu vietas četriem papildus ABC vārtiem ne – Šengenas ielidošanas sektorā un četriem papildus ABC vārtiem ne – Šengenas izlidošanas sektorā.

1. **Piedāvātais risinājums.**

Lai novērstu iespējamo nesamērīgo ietekmi uz pasažieru plūsmu lidostā „Rīga”, ir nepieciešams modernizēt esošo pamata infrastruktūru, lai tā atbilstu esošajai un nākotnē prognozētajai ārējo robežu šķērsojošo personu plūsmai, vienlaicīgi padarot pārbaudes procedūras efektīvākas.

Mūsdienās starptautiskajās lidostās arvien nozīmīgāku lomu ieņem inovatīvu tehnoloģisko sistēmu ieviešana, kas ir būtisks instruments robežpārbaudes procesa efektīvai un ātrai nodrošināšanai. Viens no izplatītākajām risinājumiem ir ABC vārti, ar kuru palīdzību pamatā tiek nodrošināta ātra un efektīva ES/EEZ/CH pilsoņu robežpārbaude. Jāņem vērā arī apstāklis, ka lidostā “Rīga” faktiski nav iespēju papildus izveidot vairākas pārbaudes kabīnes, būtiski palielinot pārbaužu nodrošināšanai nepieciešamos personālresursus. Tādējādi alternatīvs risinājums ir inovatīvu sistēmu ieviešana robežpārbaudes nodrošināšanai, kuras ievērojami ekonomē personāla resursu. Piemēram, viens robežsargs var nodrošināt četru līdz sešu ABC vārtu uzraudzību.

Tādējādi, lai sasniegtu prioritāro mērķi ir nepieciešams:

* + - 1. izveidot papildus vienu pārbaužu kabīni ar divām darba vietām ieceļošanas sektorā un vienu pārbaužu kabīni ar divām darba vietām tranzīta sektorā;
			2. uzstādīt četrus ABC vārtus ieceļošanas sektorā;
			3. uzstādīt divus ABC vārtus izlidošanas sektorā;
			4. uzstādīt divus ABC vārtus tranzīta sektorā.

Ierosinātie infrastruktūras uzlabojumi lidostā “Rīga” tuvāko trīs līdz piecu gadu periodā pilnvērtīgi nodrošinās atbilstību Šengenas tiesiskā regulējuma jaunajiem nosacījumiem attiecībā uz sistemātiskām pārbaudēm, saglabājoties provizoriski prognozētajiem pasažieru plūsmas pieauguma tempiem ne mazāk kā 6 % gadā. Papildus divas pārbaudes kabīnes ar četrām darba vietām un ar astoņiem ABC vārtiem ļaus saglabāt pasažieru uzgaidīšanas laiku pirms robežpārbaudes maksimāli līdz 20 minūtēm, bet pasažieru skaits pirms robežpārbaudes darba vietām nepārsniegs 90 pasažieru arī “pīķa” stundās, kad pasažieru skaits stundā var sasniegt attiecīgi 1200 izceļojošo un 1500 ieceļojošo pasažieru.

Ievērojot lidostas “Rīga” ikgadējo prognozējamo plūsmas apjoma palielināšanos no 2017.gada līdz 2020.gadam (vidēji līdz 80 000 pasažieru gadā), plānots, ka 2020.gadā ne-Šengenas pasažieru plūsmas kopumā palielināsies līdz 2 500 000 pasažieru gadā. Tādejādi, prognozējams, ka 2020. gadā diennakts šķērsgriezumā robežpārbaudes tiks veiktas vidēji par 685 pasažieriem vairāk salīdzinājumā ar pasažieru skaitu diennakts laika periodā 2017.gadā. Kopumā 12 jaunas robežpārbaudes vietas pilnībā kompensēs gan pasažieru plūsmas palielinājumu, gan arī būtiski izkliedēs kopējo esošo pasažieru plūsmu, nodrošinot pieņemamu robežpārbaudes laiku visiem pasažieriem lidostā “Rīga”, kas prioritāri pozicionējas kā tranzīta lidojumu savienojumu punkts.

Attīstoties tehnoloģiskajiem risinājumiem, IBM koncepcijā iekļautie indikatīvie aprēķini par ABC vārtu izmaksām, kas tika veikti 2013.gadā, neatbilst šā brīža faktiskajai situācijai. Veicot tirgus izpēti attiecībā uz dažādu risinājumu automatizēto pārbaudes sistēmu ieviešanas izmaksām, secināts, ka kopā prognozētais nepieciešamais finansējums astoņu ABC vārtu uzstādīšanai sastāda līdz 1 848 515 *euro* (ar PVN),kas sevī ietver ABC vārtu (aprīkojums, programmatūra, monitoringa sistēma u.c.) izmaksas un nepieciešamās programmatūras un papildus aprīkojuma uzstādīšanas izmaksas Valsts robežsardzes elektroniskajā informācijas sistēmā. Izdevumu apmērs var tikt precizēts atbilstoši veiktajam iepirkumam un faktiskajai situācijai, nepārsniedzot iepriekš norādīto prognozēto izmaksu apmēru.

 Ievērojot, ka sistemātisku pārbaužu praktiskā realizācija veicināja garu pasažieru rindu veidošanos lidostu robežšķērsošanas vietās, kuru viens no galvenajiem iemesliem ir infrastruktūras nepietiekamība un inovatīvu tehnoloģiju neesamība, Eiropas Komisija nāca klajā ar priekšlikumu par papildus finanšu līdzekļu piešķiršanu Eiropas Savienības dalībvalstīm, pārskatot Iekšējās drošības fonda - Robežas / Vīza 2014. - 2020 gadam ietvaros paredzēto finansējumu. Jāatzīmē, ka šāda finansējuma piešķiršana ir vienreizējs pasākums, apzinoties Eiropas Savienības dalībvalstu problēmas nodrošināt nekavējošu Regulas Nr.2017/458 prasību efektīvu izpildi un neradot negatīvu ietekmi uz ārējās robežas šķērsošanu.

 Tādējādi Iekšlietu ministrijas plānotais finansēšanas avots ABC vārtu iegādei un uzstādīšanai ir Eiropas Savienības politiku instruments – Iekšējās drošības fonds - Robežas/Vīza 2014. - 2020 gadam ietvaros plānotais finansējums, izstrādājot attiecīgu investīciju projekta pieteikumu.

Jāņem vērā, ka ABC vārtu sekmīgas darbības nodrošināšanai Iekšlietu ministrijai no 2020.gada būs nepieciešams papildus prognozējamais ikgadējs finansējums standarta programmatūras licences atjaunošanai un uzturēšanas izdevumu segšanai (2.tabula). Saskaņā ar Ministru kabineta 2012. gada 11. decembra noteikumu Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” (turpmāk – noteikumi Nr.867) 10.4. apakšpunktu valsts pamatbudžeta bāzi aprēķina, ņemot vērā izmaiņas uzturēšanas izdevumos, kas rodas no veiktajiem kapitālajiem ieguldījumiem pabeigtos projektos, kas ir nodoti ekspluatācijā un par kuriem tiks veikts galīgā norēķina maksājums (tai skaitā no Eiropas Savienības politiku instrumentu un pārējo ārvalstu finanšu palīdzības līdzekļu ietvaros veiktajām investīcijām), un kas turpmāk jāfinansē no valsts budžeta līdzekļiem atbilstoši noslēgtajiem līgumiem, citiem pamatojuma dokumentiem vai aprēķiniem (par valsts informācijas sistēmām nepieciešamajiem uzturēšanas izdevumiem atbilstoši noslēgtajiem līgumiem, citiem pamatojuma dokumentiem un aprēķiniem jāpievieno Vides aizsardzības un reģionālās attīstības ministrijas atzinums). Ņemot vērā noteikumos Nr.867 noteikto, proti, tā kā papildu nepieciešamais finansējums saistīts ar Eiropas Savienības politiku instrumentu ietvaros veikto kapitālieguldījumu uzturēšanu, tad Iekšlietu ministrija iesniegs Finanšu ministrijā priekšlikumus bāzes izdevumu precizēšanai attiecīgā gada valsts budžeta sagatavošanas procesā.

2.tabula

*Prognozētās izmaksas standarta programmatūras licences atjaunošanai un uzturēšanas izdevumu segšanai.*

|  |  |
| --- | --- |
| **Sastāvdaļas** | **Izmaksas ar PVN** (*euro*) |
| Vārtejas lietojumprogrammatūras atbalsta licences | 61 400 |
| Vienotā vadības centra programmatūras atbalsta licence | 27 800 |
| Saskarņu ar ārējām sistēmām uzturēšanas izmaksas | 36 675 |
| Komunikāciju sistēmas uzturēšanas izmaksas | 58 700 |
| Vārteju aparatūras uzturēšanas izmaksas | 154 400 |
| Vienotā vadības centra aparatūras uzturēšanas izmaksas | 51 800 |
| KOPĀ: | 390 775 |

Norādīto izdevumu apjoms tiks precizēts atbilstoši iepirkumam un faktiskajai situācijai.

 Turpmāk plānojot lidostas “Rīga” attīstību un infrastruktūras paplašināšanu (t.sk. papildus ABC vārtu iegāde un uzstādīšana), papildu finansējums jāparedz no valsts budžeta līdzekļiem, jo Eiropas Savienības politiku instrumentu ietvaros turpmākajam periodam finansējums šāda veida aktivitātēm netiek paredzēts.

Sekmīgi realizējot iepirkuma procedūras, ABC vārtu uzstādīšana uzsākama 2018.gada beigās, bet sistēmisko pārbaužu nodrošināšanai nepieciešamā lidostas “Rīga” infrastruktūras paplašināšana pilnā apjomā būtu realizējama līdz 2019.gada aprīlim.

Ievērojot minēto, ir nepieciešams Satiksmes ministrijas (lidostas „Rīga” administrācijas) atbalsts savlaicīgai nepieciešamās infrastruktūras izveidei un sagatavošanai ABC vārtu uzstādīšanai. Kopumā nepieciešams izveidot infrastruktūru ielidošanas sektorā četru ABC vārtu uzstādīšanai, izlidošanas sektorā divu ABC vārtu un tranzīta sektorā divu ABC vārtu uzstādīšanai. Ņemot vērā, ka plānotie ABC vārtu uzstādīšanas darbi tiks uzsākti 2018.gada beigās, ne vēlāk kā līdz 2018.gada 1.jūnijam ir jāizvērtē, jānosaka un jāierīko nepieciešamā infrastruktūra. Papildus Satiksmes ministrijas (lidostas „Rīga” administrācijas) atbalsts ir nepieciešams ABC vārtu uzstādīšanas procesā, kas sevī ietvers piekļuves izveidi nepieciešamajām komunikācijām ABC vārtu darbības nodrošināšanai.

Tālākie lidostas “Rīga” robežšķērsošanas vietas robežpārbaudes infrastruktūras paplašināšanas aspekti būtu virzāmi lidostas “Rīga” būvniecības 6.kārtas un tālāko attīstības kārtu ietvaros, ņemot vērā maksimāli prognozējamo pasažieru plūsmu nākamajiem 20 gadiem (3.tabula). Lai nodrošinātu savlaicīgu nepieciešamo vajadzību apzināšanu robežpārbaudes nodrošināšanai (pārbaudes kabīnes un ABC vārti) un finanšu līdzekļu pieprasījuma no valsts budžeta sagatavošanu, Satiksmes ministrijai ir jānodrošina savlaicīga informācijas iesniegšana Iekšlietu ministrijai (Valsts robežsardzei) par plānoto lidostas “Rīga” attīstību, kas paredz infrastruktūras paplašināšanu. Tādējādi tiks nodrošināts, ka lidosta “Rīga” tiks aprīkota ar nepieciešamo infrastruktūru robežpārbaudes nodrošināšanai, nepieļaujot situāciju, ka robežpārbaudes nodrošināšanai nepieciešamo pārbaudes kabīņu un ABC vārtu kapacitāte ir nepietiekama plānotās pasažieru plūsmas ātrai un efektīvai pārbaudei.

3.tabula

*Pasažieru plūsmas prognoze 2016. – 2036.gadam (milj.)*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | ***2016*** | ***2017*** | ***2018*** | ***2019*** | ***2020*** | ***2021*** | ***2022*** | ***2023*** | ***2024*** | ***2025*** |
| **Tiešie pasažieri** | **3.93** | **4.00** | **4.08** | **4.19** | **4.36** | **4.44** | **4.49** | **4.53** | **4.58** | **4.62** |
| **Šengenas tiešie pasažieri** | **2.34** | **2.39** | **2.42** | **2.49** | **2.59** | **2.64** | **2.66** | **2.69** | **2.72** | **2.74** |
| **Ne - Šengenas tiešie pasažieri** | **1.59** | **1.61** | **1.66** | **1.70** | **1.77** | **1.81** | **1.82** | **1.84** | **1.86** | **1.88** |
| **Transfēra pasažieri** | **1.47** | **1.73** | **1.84** | **1.91** | **2.05** | **2.13** | **2.18** | **2.24** | **2.29** | **2.35** |
| **Šengenas transfēra pasažieri** | **1.08** | **1.26** | **1.34** | **1.39** | **1.49** | **1.55** | **1.59** | **1.63** | **1.67** | **1.71** |
| **Ne - Šengenas transfēra pasažieri** | **0.39** | **0.47** | **0.50** | **0.52** | **0.56** | **0.58** | **0.59** | **0.61** | **0.62** | **0.64** |
| **Kopā** | **5.40** | **5.73** | **5.92** | **6.10** | **6.42** | **6.57** | **6.67** | **6.77** | **6.87** | **6.97** |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | ***2026*** | ***2027*** | ***2028*** | ***2029*** | ***2030*** | ***2031*** | ***2032*** | ***2033*** | ***2034*** | ***2035*** | ***2036*** |
| **Tiešie pasažieri** | **4.67** | **4.71** | **4.76** | **4.81** | **4.85** | **4.90** | **4.95** | **5.00** | **5.05** | **5.10** | **5.15** |
| **Šengenas tiešie pasažieri** | **2.77** | **2.80** | **2.82** | **2.85** | **2.88** | **2.91** | **2.94** | **2.97** | **3.00** | **3.03** | **3.06** |
| **Ne - Šengenas tiešie pasažieri** | **1.90** | **1.92** | **1.93** | **1.95** | **1.97** | **1.99** | **2.01** | **2.03** | **2.05** | **2.07** | **2.09** |
| **Transfēra pasažieri** | **2.40** | **2.46** | **2.52** | **2.59** | **2.65** | **2.71** | **2.78** | **2.85** | **2.92** | **2.99** | **3.06** |
| **Šengenas transfēra pasažieri** | **1.75** | **1.79** | **1.84** | **1.88** | **1.93** | **1.98** | **2.03** | **2.08** | **2.13** | **2.18** | **2.23** |
| **Ne - Šengenas transfēra pasažieri** | **0.65** | **0.67** | **0.69** | **0.70** | **0.72** | **0.74** | **0.76** | **0.77** | **0.79** | **0.81** | **0.83** |
| **Kopā** | **7.07** | **7.18** | **7.28** | **7.39** | **7.50** | **7.62** | **7.73** | **7.85** | **7.97** | **8.09** | **8.22** |

*Avots: Lidostas “Rīga” statistiskie dati par pasažieru plūsmas prognozēm.*

1. **Priekšlikumi turpmākai rīcībai**

Lai nodrošinātu ārējo robežu šķērsojošo personu sistemātiskas pārbaudes, neveicinot garas pasažieru rindas pirms robežpārbaudes lidostā “Rīga”, Ministru kabineta sēdes protokollēmuma projektā tiek paredzēti šādi uzdevumi:

* 1. Satiksmes ministrijai nodrošināt:
	2. lidostas „Rīga” infrastruktūras modernizācijas pasākumus, veicot papildu divu pārbaudes kabīņu būvniecību Valsts robežsardzes vajadzībām – attiecīgi pa vienai kabīnei līdz 2018.gada 1.jūlijam un 2019.gada 1.aprīlim;
	3. nepieciešamās infrastruktūras sagatavošanu lidostā “Rīga” un sniegt atbalstu Iekšlietu ministrijai (Valsts robežsardzei un Iekšlietu ministrijas Informācijas centram) plānoto ABC vārtu uzstādīšanai 2018. un 2019. gadā;
	4. savlaicīgu informācijas sniegšanu Iekšlietu ministrijai (Valsts robežsardzei) par turpmāk plānoto lidostas “Rīga” attīstību, kas paredz infrastruktūras paplašināšanu.
1. Jautājumu par Iekšlietu ministrijai nepieciešamo papildu finansējumu Valsts robežsardzes funkciju izpildes nodrošināšanai (papildu pārbaudes kabīņu un ABC vārtu iegādei un uzstādīšanai) saistībā ar lidostas “Rīga” turpmāku attīstību un infrastruktūras paplašināšanu izskatīt Ministru kabinetā likumprojekta par vidējā termiņa budžeta ietvaru un likumprojekta par valsts budžetu nākamajiem saimnieciskajiem gadiem sagatavošanas procesā vienlaikus ar visu ministriju un citu centrālo valsts iestāžu prioritāro pasākumu pieprasījumiem atbilstoši valsts budžeta iespējām.

Iekšlietu ministrs R.Kozlovskis

R.Belijs

67075753, Rinalds.Belijs@rs.gov.lv

1. http://www.riga-airport.com/lv/main/par-lidostu/biznesa-plans-un-ricibas-plans-2016-2036 [↑](#footnote-ref-1)